อาคเนย์คลอดประกันภัยใหม่เลือกอู่เบี้ยต่ำ
อาคเนย์ประกันภัย รุกประกันตลาดรถยนต์อเนกประสงค์ เน้นเบี้ยถูกกว่าชั้น 1
24 เม.ย. 2555

อาคเนย์ประกันภัย รุกประกันตลาดรถยนต์อเนกประสงค์ เน้นเบี้ยถูกกว่าชั้น 1 
นายเลิศชาย ประภาศิริรัตน์ รองกรรมการผู้จัดการ สายงานการตลาด บริษัท อาคเนย์ประกันภัย กล่าวว่า บริษัทได้ออกกรมธรรม์ประกันภัยรถยนต์อเนกประสงค์ ได้แก่ เชฟโรเลต แคปติวา ฮอนด้า ซีอาร์-วี อีซูซุ มิว-เซเว่น มิตซูบิชิ ปาเจโร สปอร์ต และโตโยต้า ฟอร์จูนเนอร์ ที่จดทะเบียนปี 2006-2011 
ทั้งนี้ เพื่อรองรับแนวโน้มความต้องการรถยนต์อเนกประสงค์ที่เพิ่มมากขึ้น และต้องการประกันภัยที่มีความคุ้มครองอย่างครบถ้วนเทียบเคียงได้กับประกันภัยชั้น 1 ในราคาที่ประหยัดกว่า โดยให้ลูกค้าเลือกซ่อมอู่ หรือซ่อมห้างได้ 
สำหรับ รุ่นที่จดทะเบียนในปี 2011 ค่าเบี้ยประกันซ่อมห้างประมาณ 2.2 หมื่นบาทต่อปี ถ้าซ่อมกับอู่มาตรฐานอาคเนย์ เบี้ยอยู่ที่ 1.9 หมื่นบาทต่อปี ส่วนรถที่จดทะเบียนปี 2006-2009 จะรับประกันเฉพาะการซ่อมอู่อย่างเดียวในราคา 1.7 หมื่นบาทต่อปี ทุนประกันเริ่มต้นที่ 5 แสนบาท สูงสุด 8.5 แสนบาท 
สำหรับ ความคุ้มครองอื่นๆ เช่น ชีวิต ร่างกาย และบุคคลภายนอกเฉพาะส่วนเกินวงเงินสูงสุดตาม พ.ร.บ. รายละ 1 ล้านบาท คุ้มครองทรัพย์สิน 2.5 ล้านบาทต่อครั้ง และคุ้มครองอุบัติเหตุผู้ขับขี่ ผู้โดยสาร